题五峰山
杜止轩 (Yuan)
青厓何亭亭，险绝不可状。中有仙人台，曾此簇天仗。千年迹已陈，剪灭复谁刱。贤哉王真隐，志欲铲垒障。林中万古滩，手独辟空旷。得非借天巧，无乃烦鬼匠。向来樵牧场，今为锦绣帐。泉鸣灌木杪，人语飞鸟上。居人固自轻，过客诚难忘。时危乍便静，景胜翻增怆。信宿已过期，久留非涉妄。明日黄尘中，回头失昆阆。